Henning Bergs Legia har slått tilbake etter to tap på rad før vinterpausen, og vant søndag sin annen strake kamp i mars.
Seieren i kampen mot Slask Wroclaw var ikke bare viktig ettersom Lech Poznan også vant, men med tap ville søndagens motstander blitt invitert inn i gullkampen.
Nå taler det meste for at den står mellom Legia Warszawa og Lech Poznan.
Jakub Rzezniczak ga Bergs menn ledelsen etter 18 minutter i søndagens kamp, og etter halvtimen doblet Tomasz Jodlowiec.
Like før pause skapte Marco Paixao ny spenning, men Michael Kucharczyk avgjorde kampen med sin 3-1-scoring etter 72 minutter. (©NTB)